## Barrachina destaca el paper estratègic de l’assessor agronòmic per a garantir la sanitat vegetal

*** La Generalitat Generalitat ha destinat enguany 39 milions d’euros a sanitat vegetal, a més dels 20 milions per a investigació a través de l’Institut Valencià d’Investigacions Agràries**

El conseller d’Agricultura, Aigua, Ramaderia i Pesca, Miguel Barrachina, ha inaugurat hui en Fira València la II Trobada Nacional d’Assessors, un fòrum que reunix durant dos dies professionals de l’assessorament agronòmic, tècnics de cooperatives, investigadors i representants institucionals de tota Espanya. La trobada està organitzada per la revista *Phytoma*, amb la col·laboració de la Generalitat.

Durant la seua intervenció, Barrachina ha subratllat que este fòrum “és un espai estratègic per a la sanitat vegetal a Espanya i permet reforçar la figura de l’assessor agronòmic i en gestió integrada de plagues, imprescindible per a una agricultura saludable, competitiva i sostenible”.

El conseller ha explicat que l’agricultura actual fa front, d’una banda, a l’augment de plagues i malalties, moltes d’estes foranes, els efectes de les quals es veuen agreujats per fenòmens extrems com sequeres i canvis de temperatura i, d’altra banda, també s’enfronta a les prohibicions de fitosanitaris a la UE.

“No té sentit que cada any ens enfrontem a les plagues amb la farmaciola buida. Volem que els nostres agricultors i assessors tinguen a la seua disposició totes les ferramentes necessàries per a treballar de manera eficient i sostenible, amb menys burocràcia i més presència en el camp”, ha afirmat Barrachina.

Per a afrontar estos reptes, la Generalitat ha destinat enguany 39 milions d’euros a sanitat vegetal, a més dels 20 milions per a investigació ja invertits, a través de l’Institut Valencià d’Investigacions Agràries (IVIA), “incloent el desenrotllament d’enemics naturals que permeten alternatives segures als productes químics”, ressalta el conseller.

El conseller ha destacat les principals accions que la Conselleria està duent a terme per a enfortir la sanitat vegetal en la Comunitat Valenciana. Entre estes, ha assenyalat les campanyes oficials de lluita contra plagues com la mosca del Mediterrani, el cotonet o l’arna del raïm; o el repartiment gratuït als agricultors de productes fitosanitaris i altres ferramentes de control per a fer front als patògens que afecten els seus cultius.

Una altra mesura destacada és la retirada segura d’envasos amb restes de residus fitosanitaris, amb més de 50.000 quilos eliminats per a evitar riscos ambientals i protegir tant els agricultors com l’entorn.

A més, ha posat en relleu la inversió en investigació a través de l’IVIA, orientada a desenrotllar solucions sostenibles i fomentar l’ús d’enemics naturals, per a contribuir així a una agricultura més eficient, respectuosa amb el medi ambient i competitiva en els mercats internacionals.

El conseller ha posat especial èmfasi en la figura de l’assessor agronòmic. “Vos volem en el camp, fent el que deveu: ser assessors dels agricultors, el seu major suport i no buròcrates de despatx”, remarca Barrachina. Al seu torn, ha volgut ressaltar l’especial paper que juguen les ATRIAS en la Comunitat Valenciana, mitjançant les quals “invertim en professionalització i assessorament, la qual cosa permet que els nostres agricultors produïsquen aliments de la més alta qualitat i seguretat, mantenint la Comunitat com l’horta d’Europa”.

Barrachina ha conclòs que “la col·laboració entre assessors, cooperatives, empreses, centres d’investigació i administracions és fonamental. Només des d’una estratègia comuna podrem anticipar-nos als reptes fitosanitaris, protegir els nostres cultius i garantir el futur del sector agrari valencià i espanyol”.

Fecha: 10/12/2025